Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите Зорица Цветковска со службена легитимација број 28-0007 и Александра Божиновска инспектор за социјална заштита со службена легитимација број 28-0011, изврши редовен инспекциски надзор над субјектот на инспекцискиот надзор Здружение за европска социјална инклузија ЕСИ НЕЛИС Скопје - Давател на социјални услуги, со седиште Ул.11ти Октомври бр.42 Скопје-Центар, застапуван од Претседателот Венцо Атанасов и со Записник ИП1 број 16-05 од 29.05.2023 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/2021, 99/2022, 236/2022, 65/23),го донесе следното

**Р Е Ш Е Н И Е**

Се наредува на Венцо Атанасов, Претседател на Здружение за европска социјална инклузија ЕСИ НЕЛИС Скопје (во натамошниот текст: Давателот на услугите) за отстранување на констатираните недостатоци и неправилности во примената на Законот за социјалната заштита, подзаконските, општите, поединечните и другите акти донесени врз негова основа,да ги преземеследните мерки во роковите и од страна на одговорното лице:

1.Давателот на услугата да ги создаде потребните просторни услови со обезбедување на просторија во негова сопственост или да склучи договор за изнајмување просторија за оваа намена погодна за одржување на координативни состаноци на координаторите со личните асистенти во општините Тетово, Кочани, Струмица, Штип и Гевгелија, согласно член 106 од Законот и член 20, 21 и 25 од Правилникот за начинот и обемот на социјалните услуги, нормативите и стандардите за давање на социјалните услуги лична асистенција(Службен весник на РСМ, бр.264/2019).

 **Рокот за извршување на изречената инспекциска мерка изнесува 60 дена од приемот на решението**

 2. Давателот на услугата да ја преиспита целокупната евиденција што ја водатличните асистенти и таму каде што ќе констатира дека е водена евиденција само за вкупниот број на часови потрошени за една услуга во текот на денот, но не и времето на започнувањето на услугата и времето на завршувањето на услугата, да ја дополни евиденцијата со потребните податоци, согласно член 6, 7,8, 9 и 15 од Правилникот за начинот и обемот на социјалните услуги, нормативите и стандардите за давање на социјалните услуги лична асистенција(Службен весник на РСМ, бр.264/2019).

**Рокот за извршување на изречената инспекциска мерка изнесува 15 дена од приемот на решението**

 3. Давателот на услугата да ја преиспита целокупната евиденција што ја водат личните асистенти и да им укаже на координаторите и на личните асистенти дека услугата лична асистенција опфаќа индивидуална помош и поддршка за лица со намален функционален капацитет, со цел да се овозможи независно и самостојно живеење, активно и рамноправно учество во заедницата, како и вршење секојдневни активности, кои лице без попреченост вообичаено ги врши без поддршка, односно личниот асистент услугата лична асистенција да не ја дава на двајца корисници во исто време, согласно член 74 и 76 од Законот и Правилникот за начинот и обемот на социјалните услуги, нормативите и стандардите за давање на социјалните услуги лична асистенција(Службен весник на РСМ, бр.264/2019).

**Рокот за извршување на изречената инспекциска мерка изнесува 15 дена од приемот на решението и постојано**

 4.Раководното или друго овластено лице во Давателот на социјални услуги се задолжува, веднаш по истекот на рокот за извршување на инспекциските мерки, а најдоцна **во рок од три дена** писмено да ги извести инспекторите дали се извршени инспекциските мерки, согласно член 334 став 4 од Законот.

 Жалбата изјавена против ова решение, не го одлага неговото извршување.

**О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 1 од Законот за социјалната заштита, преку инспекторите за социјална заштита Зорица Цветковска со службена легитимација број 28-0007 и Александра Божиновска инспектор за социјална заштита со службена легитимација број 28-0011,, изврши редовен инспекциски надзор над субјектот на инспекцискиот надзор Здружение за европска социјална инклузија ЕСИ НЕЛИС Скопје - Давател на социјални услуги, со седиште Ул.11ти Октомври бр.42 Скопје-Центар, застапуван од Претседателот Венцо Атанасов и состави Записник ИП1 број 16-05од29.05.2023година, во кој се констатирани недостатоци и неправилности во постапувањето на Давателот на социјалните услуги во постапката за давање на услуга лична асистенција.

Врз основа на изнесеното се одлучи како во диспозитивот на ова решение.

Жалбата не го задржува извршувањето на решението согласно член 340 став 2 од Законот.

 **Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-05 на 29.05.2023 година.

**Инспектори за социјална заштита:**

**Зорица Цветковска**

 **Александра Божиновска**